
CONTRACT DE DARE ÎN ADMINISTRARE
Nr.__________/____________

	

În temeiul prevederilor O.U.G. nr.57/2019 privind Codul administrativ, cu modificări și completări ulterioare, s-a încheiat prezentul contract de dare în administrare în baza H.C.L. nr.___________ a Consiliului Local al Municipiului Brad.

CAPITOLUL I. - PĂRȚILE CONTRACTANTE

	MUNICIPIUL BRAD, reprezentat prin Primar, Florin Cazacu, cu sediul în municipiul Brad, strada Independenței, nr. 2, cod 335200 județul Hunedoara, CUI 4374962, în calitate de PROPRIETAR, pe de o parte

și

	SPITALUL MUNICIPAL BRAD, cu sediul în municipiul Brad, strada Spitalului, nr. 3, județul Hunedoara, reprezentată prin Manager, Ștefan – Ioan TIRITEU, în calitate de ADMINISTRATOR, pe de altă parte.

CAPITOLUL II - OBIECTUL CONTRACTULUI

	Art. 1.  Obiectul contractului îl constituie darea în administrare a unor bunuri imobile cuprinse în Anexa nr.1 la prezentul contract, bunuri proprietatea publică a Municipiului Brad.

CAPITOLUL III - DURATA CONTRACTULUI

	Art. 2. Darea în administrare a bunurilor imobile se face pe durata de funcționare a SPITALULUI MUNICIPAL BRAD.

CAPITOLUL IV - DREPTURILE ȘI OBLIGAȚIILE PĂRȚILOR

	Art. 3. Drepturile proprietarului:
                     a. – să fie informat asupra operațiunilor exercitate în legătură cu bunurile imobile care formează obiectul prezentului contract, având acces la toate documentele privind modul de gestionare al acestora;
                     b. - să inspecteze bunurile administrate, să verifice stadiul de realizare al investițiilor, precum și modul în care este satisfăcut interesul public, cu notificarea prealabilă a administratorului;
                     c. - să verifice, în perioada derulării contractului de administrare, modul în care se respectă condițiile  și clauzele acestuia de către administrator;
		   d. - să modifice în mod unilateral partea reglementată a contractului, din motive excepționale legate de interesul național sau local;
                      e. – să revoce dreptul de administrare dacă administratorul nu își respectă obligațiile prevăzute în prezentul contract.
	Art. 4. Drepturile administratorului:
                      a. -  să preia în administrare bunurile imobile care fac obiectul prezentului contract pe bază de proces – verbal de predare – primire;
                      b. – să exploateze în mod direct, pe riscul și pe răspunderea sa, bunurile imobile care fac obiectul prezentului contract, în vederea realizării actului medical și a actelor conexe acestuia;
                      c. – să închirieze unele spații medicale către alți furnizori de servicii medicale, în condițiile legii și fără a afecta realizarea corespunzătoare a actului medical;
                      d. – să închirieze unele spații medicale/amplasamente disponibile, în condițiile legii, respectând hotărârile Consiliului Local al Municipiului Brad adoptate în acest sens.
	Art. 5. Obligațiile proprietarului:
                      a. – să predea spre administrare bunurile imobile care fac obiectul prezentului contract, în baza unui proces-verbal de predare-primire în termen de 15 zile de la semnarea contractului;
                      b. – să participe la recepția lucrărilor de investiții, reparații curente și capital, consemnând finalizarea acestora în procese verbale de recepție;
                      c. – să asigure inventarierea anuală a bunurilor imobile care fac obiectul prezentului contract;
                      d. - să nu îl tulbure pe administrator în exercițiul drepturilor rezultate din prezentul contract de administrare;
                      e. - să notifice administratorului apariția oricăror împrejurări de natură să aducă atingere drepturilor administratorului;
                       f. – la încetarea contractului, să preia bunurile cel puțin în starea în care au fost transmise și, după caz, cu toate investițiile realizate la acestea.
	Art. 6. Obligațiile administratorului:
                        a. – să preia în administrare bunurile care fac obiectul prezentului contract pe bază de proces-verbal de predare-primire;
                        b. – să asigure administrarea și paza bunurilor ca un bun proprietar;			         
                        c. - să asigure exploatarea eficace, în regim de continuitate și permanență a bunurilor care fac obiectul prezentului contract;
                        d. – să mențină în siguranță bunurile și să aducă la cunoștința proprietarului orice tulburare produsă de o terță persoană sau ca urmare a stării tehnice a bunurilor din punctul de vedere al siguranței în exploatare;
                         e. – să păstreze, pe toată durata administrării, în bune condiții, bunurile încredințate, să nu le degradeze sau deterioreze, răspunzând de distrugerea totală sau parțială a acestora care s-ar datora culpei sale;
                          f. – să aducă la cunoștința proprietarului orice fapt și acte care pun în pericol integritatea imobilelor și, de asemenea, orice acte sau fapte de natură să împiedice folosința normală a acestora;
                          g. – să efectueze  reparațiile curente și orice investiții (consolidări, extinderi, reabilitări, etc.), cu informarea, în prealabil, a proprietarului;
                          h. – să solicite acordul prealabil al Consiliului Local al Municipiului Brad pentru realizarea oricăror lucrări de modernizare și consolidare la bunurile imobile care fac obiectul prezentului contract;
                           i. – să permită accesul proprietarului în imobilele încredințate, ori de câte ori acest lucru este necesar, pentru a controla starea acestora;
                           j. - să despăgubească proprietarul, potrivit legii, pentru pagubele pricinuite ca urmare a întreținerii necorespunzătoare a bunurilor imobile încredințate;
                           k. – să achite impozite și taxe prevăzute de lege, dacă este cazul;
                           l. – să asigure urmărirea comportării în exploatare a bunurilor imobile potrivit legii;
                           m. – să răspundă în nume propriu în eventualele litigii referitoare la dreptul de administrare;
                            n. – să arate în fața instanței titularul dreptului de proprietate în litigiile care au ca obiect dreptul de proprietate, în caz contrar purtând răspunderea pentru prejudiciile cauzate ca urmare a neîndeplinirii acestei obligații;
                             o. - la încetarea contractului de administrare, din alte cauze decât ajungerea la termen, excluzând forța majoră și cazul fortuit, administratorul este obligat să asigure continuitatea administrării bunului în condițiile stipulate în contract, până la preluarea acestora de către proprietar;
                             p. - la încetarea contractului de administrare, administratorul este obligat să restituie proprietarului, în deplină proprietate bunurile administrate în mod gratuit și libere de orice sarcini, inclusiv investițiile realizate, situație ce va fi consemnată într-un proces – verbal.

CAPITOLUL V – MODIFICAREA CONTRACTULUI

	Art. 7. – Prezentul contract va fi adaptat corespunzător reglementărilor legale ulterioare încheierii acestuia și care îi sunt aplicabile.
	Art. 8. – Prevederile prezentului contract pot fi modificate, după o prealabilă notificare scrisă, cu acordul ambelor părți, prin act adițional.

CAPITOLUL VI. - ÎNCETAREA CONTRACTULUI

	Art. 9. Contractul încetează în următoarele situații:
                     a. – denunțare unilaterală de către proprietar, în cazul neîndeplinirii sau îndeplinirii defectuoase a obligațiilor asumate de către administrator prin prezentul contract, pe baza comunicării adresate acestuia;
                      b. – renunțarea administratorului, pe baza notificării adresate proprietarului;
                      c. - acordul de voință, exprimat în scris, al părților contractante;
                      d. – atunci când interesul public o impune, interes public care poate fi demonstrat prin orice mijloc de probă;
                      e. – prin ajungerea la termen;
                      f. – prin revocarea hotărârii de dare în administrare a imobilelor, de către Consiliul Local al Municipiului Brad.

CAPITOLUL VII - RĂSPUNDEREA CONTRACTUALĂ

	Art. 10. Nerespectarea de către părțile contractuale a obligațiilor cuprinse în prezentul contract de administrare atrage răspunderea contractuală a părții în culpă, caz în care se pot percepe daune-interese.

CAPITOLUL VIII – SOLUȚIONAREA LITIGIILOR

	Art. 11.  Orice litigiu decurgând din sau în legătură cu acest contract se va soluționa, mai întâi pe cale amiabilă, iar în caz contrar, de către instanțele judecătorești competente de pe raza unității administrativ – teritoriale, parte în contract.

CAPITOLUL IX. – FORȚA MAJORĂ

	Art. 12. (1) – Intervenirea unui eveniment de forță majoră trebuie comunicată de către partea care îl invocă celeilalte părți, în termen de cel mult 10 zile de la data apariției.
                          (2) – Forța majoră trebuie demonstrată în termen de cel mult 15 zile de la data apariției și înlătură răspunderea părții care a invocat-o dacă acesta se supune condițiilor prevăzute la alin. 1.

CAPITOLUL X - DISPOZIȚII FINALE

	Art. 13. Pe toată durata administrării cele două părți se vor supune legislației în vigoare din România.
	Art. 14.  Investițiile realizate de către administrator rămân bunuri câștigate imobilului din momentul executării lor, constituind bunuri de preluare, fără ca prin aceasta să le poată opune drept compensație pentru stricăciunile făcute sau pentru alte sume datorate proprietarului ca daune – interese pentru nerespectarea dispozițiilor din prezentul contract.
	Art. 15. Sumele încasate din închirierea bunurilor imobile revin administratorului după virarea unei cote de 50% către bugetul local al Municipiului Brad.
	Art. 16. Părțile declară că au cunoștință de faptul că bunurile imobile care fac obiectul prezentului contract sunt de interes public local, aparțin proprietății publice a Municipiului Brad și sunt supuse regimului juridic reglementat de către O.U.G. nr. 57/2019 privind Codul administrativ, cu modificările și completările ulterioare.
	Art. 17. Prezentul contract produce efecte de la data încheierii acestuia.
	
	Prezentul contract de administrare s-a  încheiat în 2 (două) exemplare originale, câte unul pentru fiecare parte.


	 PROPRIETAR,					             ADMINISTRATOR,
       MUNICIPIUL BRAD	                                 SPITALUL MUNICIPAL BRAD
	     PRIMAR,	                                                        MANAGER,	
         Florin CAZACU					           Ștefan – Ioan TIRITEU

          		


        Şef Serviciu Buget,Finanţe
Contabilitate, Taxe și Impozite Locale		  	 
         Petrean Gabriela - Octavia



		VIZAT	
    Control financiar preventiv	
     Gomoi Ana - Maria Cristina	
 	



        Șef Serviciu  Administrarea				
        Domeniului Public şi Privat
              Lăzărescu Cristina



                       AVIZAT
         Compartimentul Juridic
      Hărăguș Mariana - Siomna	      
	
Inițiator
PRIMAR
Florin CAZACU

